**Podpis *Sporazuma o skupnem sodelovanju in podpori projektu uvrščanja vsebin in pridobivanja sredstev za področje zaščite, reševanja in pomoči v dokumentih evropske kohezijske politike 2014 – 2020, programske dokumente večletnega finančnega okvirja 2021 – 2027 in programe instrumenta za okrevanje – NextGeneration (NG EU)*, 25. 8. 2020,**

**Ministrstvo za obrambo RS, dne 25. 8. 2020**

Med naravnimi nesrečami, ki ogrožajo Republiko Slovenijo (v nadaljevanju RS) izstopajo predvsem pojav nalezljivih bolezni pri ljudeh, kateremu smo priča ob trenutno trajajoči epidemiji COVID-19 in podnebno pogojene nesreče, kot so poplave, požari v naravnem okolju, toča ter žled, ki imajo lahko glede na pretekle izkušnje največje posledice in povzročijo največjo škodo. Podnebno pogojene nesreče so čedalje bolj pogoste, njihovo tradicionalno območje nastanka se širi, naraščanje tovrstnega trenda pa je po napovedih strokovnjakov pričakovano tudi v prihodnje.

Ministrstvo za obrambo Republike Slovenije (v nadaljevanju MORS) si zato z Upravo Republike Slovenije za zaščito in reševanje (v nadaljevanju URSZR) in drugimi organizacijami znotraj sistema za zaščito, reševanje in pomoč (v nadaljevanju ZRP) prizadeva za vzpostavitev, razvoj, nadgradnjo in zagotavljanje razpoložljivosti, organiziranosti, opremljenosti ter usposobljenosti sil ZRP za odziv na trenutna in naraščajoča tveganja ter izzive, povezane z epidemijami in podnebno pogojenimi nesrečami.

Možnosti za uresničitev teh prizadevanj MORS in URSZR vidita v črpanju evropskih sredstev v naslednjem finančnem obdobju na področju ZRP, predvsem v povezavi z okrevanjem in krepitvijo odpornosti po epidemiji COVID-19 ter preprečevanjem podnebnih sprememb. Pripravljen je bil predlog vsebin na področju ZRP za vključitev v Evropsko kohezijsko politiko v obdobju 2014 – 2020, za koriščenje sredstev večletnega finančnega okvirja 2021 – 2027 in instrumenta za okrevanje – NextGenerationEU ter predlog strateških reform na področju ZRP. Predlog obsega rešitve za nadgradnjo odziva na podnebno pogojene nesreče in epidemije, s poudarkom na dograjevanju infrastrukturnih in informacijsko-komunikacijskih sistemov, izboljšanju organiziranosti, razmer in opreme za delovanje sil ZRP ter njihovo usposobljenost na vseh ravneh (državni, regionalni in lokalni).

Za zagotavljanje zmogljivosti na področju ZRP, za krepitev odpornosti ter okrevanje po epidemiji COVID-19, za krepitev zelene transformacije, omejevanje vpliva podnebnih sprememb in učinkovit odziv na podnebno pogojene naravne nesreče ter s tem povezano krepitev ekonomske in socialne odpornosti družbe po nesrečah so bile tako določene naslednje prioritete:

1. Vzpostavitev infrastrukturnih in informacijsko-komunikacijskih pogojev za pripravljenost in odziv sil ZRP, in sicer nacionalnega centra civilne zaščite kot strateškega centra za spremljanje, načrtovanje in odzivanje, ki je vključen v seznam pomembnih investicij Vlade RS za zagon gospodarstva po epidemiji pod zaporedno številko 173. V sklopu centra so predvideni infrastrukturni pogoji za delovanje ključnih struktur sistema ZRP in javnih reševalnih služb, operativni center s spremljajočo infrastrukturo, simulacijski center, situacijski center, center za spremljanje in koordinacijo logističnih operacij, vsebinsko in organizacijsko prenovljen Center za obveščanje Republike Slovenije, prenovljen in razširjen Državni logistični center za potrebe hitrega odzivanja v primeru naravnih in drugih nesreč, zunanji podporni center Nuklearne elektrarne Krško, heliport in drugi potrebni prostori za samozadostno delovanje. Pod okrilje te prioritete sodi tudi nadaljnji razvoj enotnega informacijsko-komunikacijskega sistema na področju sistema varstva pred naravnimi in drugimi nesrečami (v nadaljevanju VNDN), nadaljevanje prenove sistema javnega alarmiranja, posodabljanje opreme, zmogljivosti in storitev regijskih centrov za obveščanje, nadaljnji razvoj storitev klica v sili na številki 112 in drugih razširjenih mobilnih storitvah.
2. Vzpostavitev in dograjevanje infrastrukturnih pogojev za boljšo usposobljenost sil ZRP na državni, regionalni in lokalni ravni, v smislu zagotavljanja pogojev za načrtovanje in odzivanje sil ZRP na regionalnem in lokalnem nivoju na podlagi izdelanih ocen ogroženosti zaradi podnebno pogojenih nesreč. Vzpostavljen bo podcenter za protipoplavno zaščito na SV Slovenije, ki bo omogočal usposabljanje in vadbo lokalnih, regijskih, državnih in tujih sil. Podcenter za žled in ujme na Kočevskem bo namenjen boljšemu načrtovanju, organiziranju, usposabljanju in operativni odzivnosti sil ZRP na regionalnem in lokalnem nivoju, s poudarkom na učinkovitem odzivu v primeru žleda in drugih vremenskih ujm, tako v urbanih predelih kot tudi na gozdnih površinah ter cestni, železniški in drugi komunalno-energetski infrastrukturi. Nadgrajen bo tudi obstoječi podcenter za požare v naravi v Sežani, s čimer bo zagotovljena dolgoročna vzdržnost v kontekstu zagotavljanja požarne varnosti na Krasu in širšem območju jugovzhodne Slovenije.
3. Zagotavljanje ustrezne opreme, sredstev in vozil za izvajanje nalog na področju ZRP v povezavi z odzivom na podnebno pogojene nesreče na državni, regionalni in lokalni ravni bo vključevalo opremljanje regionalno-lokalnih enot za hitre intervencije ob podnebno pogojenih nesrečah na ravni GEŠP ter na ravni osrednjih občinskih enot. Predviden je nakup že dolgo časa potrebne specializirane opreme na državni ravni, ki bo predana v uporabo regionalno-lokalnim enotam, ki bodo zagotavljale odziv v primeru podnebno pogojenih nesreč na lokalni, regionalni in državni ravni. Cilj tega je zagotoviti brezhibno in tehnično ustrezno opremo, vozila in sredstva enotam, da lahko le-te zagotavljajo svojo odzivnost in operativno učinkovitost.
4. Priprava in nadgradnja usposabljanj ter učnih pripomočkov za izobraževanje in usposabljanje sil ZRP, vezana na odziv v primeru podnebno pogojenih nesreč.

Za učinkovito delovanje sistema ZRP je potrebna organiziranost in zagotavljanje delovanja vseh reševalnih in drugih struktur ter njihova opremljenost in usposobljenost za odzivanje na različne izredne dogodke. Učinkovito delovanje sistema zagotavljajo država in lokalne skupnosti, naraščajoč trend, pogostost in kompleksnost nesreč, predvsem podnebno pogojenih, pa nakazujejo na potrebo po večjih investicijah in spremembah.

Za uresničevanje predstavljene vizije in ciljev na področju ZRP s pomočjo črpanja evropskih sredstev bo nujno sodelovanje različnih organov in organizacij na vseh ravneh, s katerimi je MORS 25. 8. 2020 sklenil Sporazum o skupnem sodelovanju in podpori projektu uvrščanja vsebin in pridobivanja sredstev za področje zaščite, reševanja in pomoči v dokumentih evropske kohezijske politike 2014 – 2020, programske dokumente večletnega finančnega okvirja 2021 – 2027 in programe instrumenta za okrevanje – NextGeneration (NG EU). Sporazumi so bili podpisani z naslednjimi organizacijami in občinami:

* Gasilska zveza Slovenije,
* Gorska reševalna zveza Slovenije,
* Jamarska zveza Slovenije,
* Podvodna reševalna služba,
* Rdeči križ Slovenije,
* Skupnost občin Slovenije,
* Združenje občin Slovenije,
* Združenje mestnih občin Slovenije,
* mestna občina Murska Sobota,
* občina Kočevje,
* občina Sežana
* občina Divača,
* občina Hrpelje-Kozina.

Predlogi vsebin ZRP bodo z uresničitvijo skozi konkretne investicije in strukturne reforme povečali možnosti za ustrezen odziv sil ZRP v primeru podnebno pogojenih nesreč, kot so poplave, žled in požari v naravnem okolju. Brez ustrezne organiziranosti, opremljenosti in usposobljenosti ter logistične podpore na področju VNDN namreč ustrezen odziv ni mogoč oziroma lahko ogroža varnost posameznikov, ki se na dogodek odzovejo. Poleg tega sam sistem VNDN temelji na varstvu ljudi, živali, premoženja, kulturne dediščine in okolja, česar ni mogoče ovrednotiti. Varnost, zdravje in mir so vrednote, ki jih ni mogoče ter se jih ne sme ekonomsko opredeljevati.